CELEX: 32010R0583
Language: ro
Date: 2010-07-01 00:00:00
Title: Regulamentul (UE) nr. 583/2010 al Comisiei din 1 iulie 2010 de punere în aplicare a Directivei 2009/65/CE a Parlamentului European și a Consiliului în ceea ce privește informațiile cheie destinate investitorilor și condițiile care trebuie îndeplinite pentru furnizarea informațiilor cheie destinate investitorilor sau a prospectului pe un suport durabil, altul decât hârtia, sau prin intermediul unui site web  (Text cu relevanță pentru SEE)

10.7.2010   
            
            
               RO
            
            
               Jurnalul Oficial al Uniunii Europene
            
            
               L 176/1
            
         REGULAMENTUL (UE) NR. 583/2010 AL COMISIEI
   din 1 iulie 2010
   de punere în aplicare a Directivei 2009/65/CE a Parlamentului European și a Consiliului în ceea ce privește informațiile cheie destinate investitorilor și condițiile care trebuie îndeplinite pentru furnizarea informațiilor cheie destinate investitorilor sau a prospectului pe un suport durabil, altul decât hârtia, sau prin intermediul unui site web
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (1), în special articolul 75 alineatul (4), articolul 78 alineatul (7) și articolul 81 alineatul (2),
   întrucât:
   
               (1)
            
            
               Directiva 2009/65/CE stabilește principiile generale care trebuie urmate în pregătirea și furnizarea de informații cheie destinate investitorilor, inclusiv cerințele referitoare la format și prezentare, obiective, principalele elemente ale informațiilor care urmează să fie furnizate, persoana care trebuie să ofere informațiile și destinatarul informațiilor și metodele care trebuie utilizate în acest sens. Detaliile referitoare la conținut și format trebuie precizate în cadrul măsurilor de punere în aplicare, care trebuie să fie suficient de detaliate pentru a garanta că investitorii primesc informațiile de care au nevoie raportat la diversele structuri ale fondurilor.
            
         
               (2)
            
            
               Utilizarea în acest sens a unui regulament este justificată, deoarece doar această formă poate garanta armonizarea întregului conținut al informațiilor cheie destinate investitorilor. În plus, un document care conține informațiile cheie destinate investitorilor își va atinge mai bine scopul dacă cerințele la care trebuie să răspundă sunt identice în toate statele membre. Toate părțile interesate trebuie să beneficieze de un regim armonizat relativ la forma și conținutul informațiilor furnizate, ceea ce va asigura coerența și comparabilitatea informațiilor referitoare la oportunitățile de investiții pe piața OPCVM.
            
         
               (3)
            
            
               În anumite cazuri furnizarea informațiilor cheie destinate investitorilor poate fi mai eficientă dacă documentul cu informații cheie este furnizat investitorilor prin intermediul unui site web sau dacă este anexat altui document destinat unui investitor potențial. În aceste cazuri, contextul în care apare documentul cu informații cheie destinate investitorilor nu trebuie însă să submineze documentul în sine sau să sugereze că este vorba despre literatură publicitară sau că elementele însoțitoare de literatură publicitară au importanță egală sau chiar mai mare pentru micii investitori.
            
         
               (4)
            
            
               Este necesar ca informațiile furnizate să fie pertinente, organizarea lor este logică, iar limbajul este pe înțelesul micilor investitori. Pentru a răspunde acestor preocupări, prezentul regulament trebuie să garanteze că documentul cu informații cheie destinate investitorilor, prin formatul și prezentarea sa și prin calitatea și natura limbajului utilizat, poate suscita interesul investitorilor și poate facilita realizarea de comparații. Prezentul regulament urmărește să garanteze coerența formatului documentului, cu rubrici identice prezentate în aceeași ordine.
            
         
               (5)
            
            
               Prezentul regulament precizează conținutul informațiilor referitoare la obiectivele de investiții și politica de investiții a OPCVM-urilor, astfel încât investitorii să își dea seama rapid dacă un anumit fond corespunde nevoilor lor. Din acest motiv, informațiile trebuie să indice dacă se poate aștepta profit sub formă de creștere a capitalului, plata unor venituri sau o combinație a celor două. Descrierea politicii de investiții trebuie să indice investitorilor obiectivele principale ale OPCVM-ului și modul în care se intenționează atingerea acestora. În ceea ce privește instrumentele financiare în care se intenționează să se efectueze investiții, trebuie menționate doar cele care pot avea un impact important asupra performanței OPCVM-ului, și nu toate instrumentele eligibile posibile.
            
         
               (6)
            
            
               Prezentul regulament stabilește reguli detaliate cu privire la prezentarea profilului de risc și de randament al investiției, impunând utilizarea unui indicator sintetic și precizând conținutul explicațiilor ale indicatorului și ale riscurilor care nu sunt luate în considerare de acesta, dar care ar putea avea un impact important asupra profilului de risc și de randament al investiției al OPCVM-ului. În aplicarea regulilor referitoare la indicatorul sintetic trebuie să se țină seama de metoda de calcul a acestuia, așa cum a fost ea elaborată de autoritățile competente care lucrează în cadrul Comitetului autorităților europene de reglementare a piețelor valorilor mobiliare. Societatea de administrare trebuie să decidă de la caz la caz care sunt riscurile care trebuie prezentate, analizând caracteristicile specifice ale fiecărui fond și ținând seama de nevoia de a evita supraîncărcarea documentului cu informații greu de înțeles pentru micii investitori. În plus, explicațiile referitoare la profilul de risc și de randament al investiției trebuie să ocupe un spațiu limitat în cadrul documentului cu informații cheie destinate investitorilor. Trebuie să existe posibilitatea de a introduce trimiteri la prospectul OPCVM-ului, unde riscurile sunt prezentate în detaliu.
            
         
               (7)
            
            
               Trebuie asigurată coerența între explicarea riscurilor în documentul cu informații cheie destinate investitorilor și procesele interne ale societății de administrare legate de administrarea riscului, stabilite în conformitate cu Directiva 2010/43/UE a Comisiei din 1 iulie 2010 de punere în aplicare a Directivei 2009/65/CE a Parlamentului European și a Consiliului în ceea ce privește cerințele organizatorice, conflictele de interese, regulile de conduită, administrarea riscului și conținutul acordului dintre depozitar și societatea de administrare (2). De exemplu, pentru a asigura coerența, funcția permanentă de administrare a riscului trebuie să aibă posibilitatea de a revizui secțiunea referitoare la profilul de risc și de randament al investiției din documentul cu informații cheie destinate investitorilor și a face observații pe marginea respectivei secțiuni, atunci când este cazul.
            
         
               (8)
            
            
               Prezentul regulament precizează formatul comun pentru prezentarea și explicarea comisioanelor și cheltuielilor, inclusiv avertismentele pertinente, astfel încât investitorii să fie informați în mod adecvat cu privire la comisioanele și cheltuielile pe care vor trebui să le suporte și proporția lor raportat la capitalul propriu zis investit în fond. În aplicarea acestor reguli trebuie să se țină seama de lucrările realizate de autoritățile competente din cadrul Comitetului autorităților europene de reglementare a piețelor valorilor mobiliare relativ la metoda de calcul a comisioanelor și cheltuielilor.
            
         
               (9)
            
            
               Normele detaliate de prezentare a informațiilor privind performanțele anterioare se bazează pe dispozițiile referitoare la asemenea informații din Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (3). Prezentul regulament completează normele din Directiva 2004/39/CE prin formularea de cerințe speciale necesare pentru armonizarea informațiilor, în scopul facilitării comparației între diverse documente cu informații cheie destinate investitorilor. În special, prezentul regulament precizează că trebuie prezentate doar randamentele nete anuale, sub forma unor grafice bară. Anumite aspecte ale prezentării graficului bară trebuie reglementate, printre acestea numărându-se circumstanțele limitate în care se pot utiliza informații simulate.
            
         
               (10)
            
            
               Trebuie recunoscut faptul că trimiterile la alte informații pot fi utile investitorilor, este însă de importanță capitală ca documentul cu informații cheie să conțină toate informațiile necesare investitorului pentru a înțelege caracteristicile principale ale OPCVM-ului. Dacă se utilizează trimiteri la alte surse de informații decât prospectul și rapoartele periodice, trebuie indicat în mod clar că prospectul și rapoartele periodice sunt sursele primare de informații suplimentare pentru investitori, iar trimiterile nu trebuie să le minimizeze importanța.
            
         
               (11)
            
            
               Documentul cu informații cheie destinate investitorilor trebuie examinat și revizuit în funcție de nevoi ori de câte ori se consideră necesar pentru a garanta că acesta continuă să îndeplinească cerințele referitoare la informațiile cheie destinate investitorilor, specificate la articolul 78 alineatul (2) și articolul 79 alineatul (1) din Directiva 2009/65/CE. Ca bună practică, societățile de administrare trebuie să revizuiască documentul cu informații cheie destinate investitorilor înainte de a întreprinde orice acțiune al cărei rezultat probabil va fi că un număr important de investitori noi vor achiziționa titluri de participare ale fondului.
            
         
               (12)
            
            
               Este posibil ca în anumite cazuri să fie necesară ajustarea formei și a conținutului informațiilor cheie destinate investitorilor. Prin urmare, prezentul regulament adaptează normele generale aplicabile tuturor OPCVM-urilor pentru a lua în considerare situația specială a anumitor tipuri de OPCVM-uri, mai precis cele care au diferite compartimente de investiții sau categorii de acțiuni, fondurile de fonduri, structurile de tip „master-feeder” sau OPCVM-urile structurate, cum ar fi cele cu capital protejat sau OPCVM-uri similare.
            
         
               (13)
            
            
               În ceea ce privește OPCVM-urile care au diferite categorii de acțiuni, atâta timp cât interesele investitorilor nu sunt compromise, nu trebuie să existe obligația de a elabora câte un document cu informații cheie destinate investitorilor pentru fiecare categorie de acțiuni. Informațiile detaliate referitoare la două sau mai multe categorii pot fi combinate într-un singur document cu informații cheie destinate investitorilor doar în cazul în care acest lucru poate fi realizat fără ca documentul să devină prea complicat sau supraîncărcat. În mod alternativ, poate fi selecționată o categorie reprezentativă doar în cazurile în care există suficientă similitudine între categorii, astfel încât informațiile despre clasa reprezentativă să fie corecte, clare și să nu inducă în eroare cu privire la clasa reprezentată. Pentru a determina dacă utilizarea unei categorii reprezentative este corectă, clară și nu induce în eroare, trebuie avute în vedere caracteristicile OPCVM-ului, natura diferențelor proprii fiecărei categorii și gama de opțiuni propuse fiecărui investitor sau grup de investitori.
            
         
               (14)
            
            
               În cazul fondurilor de fonduri, se menține un echilibru adecvat între informațiile referitoare la OPCVM-ul în care investește investitorul și fondurile care îl compun. Prin urmare, documentul cu informații cheie destinate investitorilor al unui fond de fonduri trebuie elaborat pornind de la ideea că investitorul nu dorește sau nu trebuie să fie informat în detaliu cu privire la caracteristicile individuale al fiecărui fond ce intră în componența fondului de fonduri și care ar putea să varieze în timp dacă OPCVM-ul este administrat în mod activ. Pentru ca documentul cu informații cheie destinate investitorilor să ofere informații concrete cu privire la obiectivele fondului de fonduri, politica sa de investiții, factorii de risc și structura comisioanelor și cheltuielilor sale, este însă necesar ca elementele caracteristice ale fondurilor care îl compun să fie transparente.
            
         
               (15)
            
            
               Raportat la structurile de tip „master-feeder”, descrierea profilului de risc și de randament al investiției al OPCVM-ului de tip „feeder” nu trebuie să difere foarte mult de cea din secțiunea corespondentă din documentul cu informații cheie ale OPCVM-ului de tip „master”, astfel încât OPCVM-ul de tip „feeder” să poată copia informațiile din documentul cu informații cheie al OPCVM-ului de tip „master”, ori de câte ori acest lucru este oportun. Aceste informații trebuie însă completate cu declarații pertinente sau trebuie ajustate în mod corespunzător în cazul în care celelalte active deținute de OPCVM-ul de tip „feeder” ar putea modifica profilul de risc raportat la OPCVM-ul de tip „master”, de exemplu atunci când se utilizează instrumente derivate, astfel încât să țină seama de riscurile inerente acestor alte active. Investitorii într-un OPCVM de tip „feeder” trebuie să fie informați cu privire la costurile combinate ale unei investiții în OPCVM-ul de tip „feeder” și OPCVM-ul de tip „master”.
            
         
               (16)
            
            
               În ceea ce privește OPCVM-urile structurate, cum ar fi OPCVM-urile cu capital protejat sau OPCVM-uri similare, în locul informațiilor privitoare la performanțele anterioare este obligatorie prezentarea de scenarii prospective de performanță. Scenariile prospective de performanță presupun calcularea randamentului estimat al fondului în funcție de ipoteze favorabile, nefavorabile sau neutre cu privire la condițiile de pe piață. Aceste scenarii trebuie alese astfel încât să ilustreze în mod concret întreaga gamă de rezultate posibile conform formulei aplicate.
            
         
               (17)
            
            
               În cazul în care informațiile cheie destinate investitorilor și prospectul trebuie furnizate pe un alt suport durabil decât hârtia sau prin intermediul unui site web, din motive de protecție a investitorilor sunt necesare măsuri suplimentare de securitate, astfel încât pe de o parte să se garanteze că investitorii primesc informațiile sub o formă adaptată nevoilor lor și, pe de altă parte, să se păstreze integritatea informațiilor furnizate, să se prevină modificările care ar putea să afecteze înțelegerea și eficiența lor și să se evite manipulările sau modificările acestora de către persoane neautorizate. Pentru a garanta tratamentul egal al investitorilor și condiții de concurență echitabile în cadrul sectorului financiar, regulamentul face trimitere la normele referitoare la suporturile durabile din Directiva 2006/73/CE a Comisiei din 10 august 2006 de punere în aplicare a Directivei 2004/39/CE a Parlamentului European și a Consiliului privind cerințele organizatorice și condițiile de funcționare ale întreprinderilor de investiții și termenii definiți în sensul directivei menționate (4).
            
         
               (18)
            
            
               Pentru a permite societăților de administrare și societăților de investiții să adapteze noile cerințe din prezentul regulament într-un mod eficient, data aplicării acestuia trebuie sincronizată cu transpunerea Directivei 2009/65/CE.
            
         
               (19)
            
            
               Comitetul autorităților europene de reglementare a piețelor valorilor mobiliare, instituit prin Decizia 2009/77/CE a Comisiei (5), a fost consultat în vederea obținerii unui aviz tehnic.
            
         
               (20)
            
            
               Măsurile prevăzute în prezentul regulament sunt conforme cu avizul Comitetului european pentru valori mobiliare,
            
         ADOPTĂ PREZENTUL REGULAMENT:
   CAPITOLUL I
   OBIECT ȘI PRINCIPII GENERALE
   Articolul 1
   Obiect
   Prezentul regulament stabilește normele detaliate de implementare a articolului 75 alineatul (2), articolului 78 alineatele (2)-(5) și a articolului 81 alineatul (1) din Directiva 2009/65/CE.
   Articolul 2
   Principii generale
   (1)   Cerințele stabilite în prezentul regulament se aplică tuturor societăților de administrare raportat la OPCVM-urile pe care le administrează.
   (2)   Prezentul regulament se aplică societăților de investiții care nu au desemnat societăți de administrare autorizate în temeiul Directivei 2009/65/CE.
   Articolul 3
   Principii referitoare la documentul cu informații cheie destinate investitorilor
   (1)   Prezentul regulament prevede în mod exhaustiv forma și conținutul documentului care conține informații cheie destinate investitorilor (denumit în continuare „documentul cu informații cheie destinate investitorilor”). Cu excepția cazului în care prezentul regulament prevede altfel, nu se includ alte informații sau declarații.
   (2)   Informațiile cheie destinate investitorilor trebuie să fie corecte, clare și să nu inducă în eroare.
   (3)   Documentul cu informații cheie destinate investitorilor este furnizat de asemenea manieră încât să garanteze că investitorii pot să îl diferențieze de orice alt document. Mai concret, acesta nu trebuie prezentat sau comunicat într-o formă care ar putea determina investitorii să îl considere mai puțin important decât alte informații despre OPCVM și riscurile și avantajele acestuia.
   CAPITOLUL II
   FORMA ŞI PREZENTAREA INFORMAŢIILOR CHEIE DESTINATE INVESTITORILOR
   SECŢIUNEA 1
   Titlul documentului, ordinea prezentării şi titlurile secţiunilor
   Articolul 4
   Titlul și conținutul documentului
   (1)   Conținutul documentului cu informații cheie destinate investitorilor este prezentat în ordinea stabilită la alineatele (2)-(13).
   (2)   Titlul „Informații cheie destinate investitorilor” este pus în evidență în partea de sus a primei pagini din documentul cu informații cheie destinate investitorilor.
   (3)   Explicația următoare apare imediat sub titlu:
   
      „Prezentul document oferă informații cheie referitoare la acest fond destinate investitorilor. Acesta nu este un material publicitar. Informațiile vă sunt prezentate conform legii pentru a vă ajuta să înțelegeți natura și riscurile unei investiții în acest fond. Sunteți invitați să îl citiți pentru a putea lua o decizie în cunoștință de cauză dacă să investiți sau nu.”
   
   (4)   OPCVM-ul, inclusiv categoria de acțiuni sau compartimentul de investiții al OPCVM-ului trebuie precizate în mod clar. În cazul unui compartiment de investiții sau al unei categorii de acțiuni, denumirea OPCVM-ului urmează după denumirea compartimentului sau a categoriei de acțiuni. Dacă există un cod numeric de identificare al OPCVM-ului, al compartimentului de investiții sau al categorii de acțiuni, acesta trebuie să facă parte din identificarea OPCVM-ului.
   (5)   Trebuie precizat numele societății de administrare.
   (6)   În plus, în cazul în care în scopuri juridice, administrative sau comerciale, societatea de administrare face parte dintr-un grup de societăți, denumirea respectivului grup poate fi precizată. Poate fi inclus logo-ul societății (corporate branding), cu condiția ca acest lucru să nu împiedice investitorul să înțeleagă elementele cheie ale investiției sau îi diminueze capacitatea de a compara produse investiționale.
   (7)   Secțiunea din documentul cu informații cheie destinate investitorilor intitulată „Obiective și politica de investiții” trebuie să conțină informațiile prevăzute la capitolul III secțiunea 1 din prezentul regulament.
   (8)   Secțiunea din documentul cu informații cheie destinate investitorilor intitulată „Profilul de risc și de randament al investiției” trebuie să conțină informațiile prevăzute la capitolul III secțiunea 2 din prezentul regulament.
   (9)   Secțiunea din documentul cu informații cheie destinate investitorilor intitulată „Comisioane și cheltuieli” trebuie să conțină informațiile prevăzute la capitolul III secțiunea 3 din prezentul regulament.
   (10)   Secțiunea din documentul cu informații cheie destinate investitorilor intitulată „Performanțe anterioare” trebuie să conțină informațiile prevăzute la capitolul III secțiunea 4 din prezentul regulament.
   (11)   Secțiunea din documentul cu informații cheie destinate investitorilor intitulată „Informații practice” trebuie să conțină informațiile prevăzute la capitolul III secțiunea 5 din prezentul regulament.
   (12)   Detaliile referitoare la autorizare constau din următoarea declarație:
   
      „Acest fond este autorizat în [denumirea statului membru] și reglementat de [identitatea autorității competente]”.
   
   În cazul în care OPCVM-ul este administrat de o societate de administrare care își exercită drepturile în temeiul articolului 16 din Directiva 2009/65/CE, se include și următoarea declarație:
   
      „[Denumirea societății de administrare] este autorizat în [denumirea statului membru] și reglementat de [identitatea autorității competente]”.
   
   (13)   Informațiile referitoare la publicare constau din următoarea declarație:
   
      „Aceste informații cheie destinate investitorilor sunt exacte la data de [data publicării]”.
   
   SECŢIUNEA 2
   Limbaj, lungime şi prezentare
   Articolul 5
   Prezentare și limbaj
   (1)   Documentul cu informații cheie destinate investitorilor trebuie să fie:
   
               (a)
            
            
               prezentat și aranjat în pagină astfel încât să fie ușor de citit, cu caractere de astfel de dimensiuni încât să fie lizibile;
            
         
               (b)
            
            
               formulat în mod clar și scris într-un limbaj care facilitează înțelegerea de către investitor a informațiilor comunicate. Mai precis:
               
                           (i)
                        
                        
                           se utilizează un limbaj clar, concis și comprehensibil;
                        
                     
                           (ii)
                        
                        
                           se evită utilizarea jargonului;
                        
                     
                           (iii)
                        
                        
                           se evită utilizarea termenilor tehnici atunci când se pot utiliza cuvinte din limbajul curent;
                        
                     
         
               (c)
            
            
               concentrat asupra informațiilor cheie de care au nevoie investitorii.
            
         (2)   În cazul în care se utilizează culori, acestea nu trebuie să diminueze inteligibilitatea informațiilor în situația în care documentul cu informații cheie destinate investitorilor este imprimat sau fotocopiat în alb/negru.
   (3)   În cazul în care se utilizează logo-ul societății de administrare sau al grupului căreia aceasta îi aparține, acesta nu trebuie să distragă atenția investitorului sau să eclipseze textul.
   Articolul 6
   Dimensiunea
   Documentul cu informații cheie destinate investitorilor nu trebuie să depășească două pagini format A4 atunci când este imprimat.
   CAPITOLUL III
   CONŢINUTUL SECŢIUNILOR DOCUMENTULUI CU INFORMAŢII CHEIE DESTINATE INVESTITORILOR
   SECŢIUNEA 1
   Obiective și politica de investiții
   Articolul 7
   Conținutul specific al descrierii
   (1)   Descrierea din secțiunea „Obiective și politica de investiții” a documentului cu informații cheie destinate investitorilor trebuie să acopere acele caracteristici principale ale OPCVM-urilor despre care investitorul trebuie informat, chiar dacă acestea nu fac parte din descrierea obiectivelor și a politicii de investiții din prospect, inclusiv:
   
               (a)
            
            
               principalele categorii de instrumente financiare eligibile care fac obiectul unei investiții;
            
         
               (b)
            
            
               posibilitatea investitorului de a obține răscumpărarea titlurilor sale de participare la cerere, această declarație fiind însoțită de o indicare a frecvenței cu care au loc răscumpărări ale titlurilor de participare;
            
         
               (c)
            
            
               dacă OPCVM-ul are un obiectiv specific raportat la un sector industrial, geografic sau orice alt sector de piață sau raportat la anumite categorii de active
            
         
               (d)
            
            
               dacă OPCVM-ul permite opțiuni discreționare raportat la investițiile care vor fi realizate și dacă această abordare include sau implică un indice de referință și în caz afirmativ care este acesta;
            
         
               (e)
            
            
               dacă veniturile din dividende sunt distribuite sau reinvestite.
            
         În sensul literei (d), în cazul în care se utilizează un indice de referință, trebuie indicat gradul de libertate raportat la acesta, iar în cazul în care OPCVM-ul are un obiectiv de urmărire a evoluției indicilor, acest lucru trebuie precizat.
   (2)   Descrierea menționată la alineatul (1) trebuie să includă următoarele informații, atâta timp cât acestea sunt relevante:
   
               (a)
            
            
               dacă OPCVM-ul investește în obligațiuni, o indicație cu privire la emitenți, societăți, guverne sau alte entități și, dacă este cazul, cerințele minime de rating;
            
         
               (b)
            
            
               dacă OPCVM-ul este un fond structurat, o explicație în termeni simpli a tuturor elementelor necesare pentru înțelegerea corectă a remunerației și factorii de la care se așteaptă să determine performanța, inclusiv, dacă este necesar, referințe la detaliile referitoare la algoritm și funcționarea sa care apar în prospect;
            
         
               (c)
            
            
               dacă alegerea activelor se bazează pe anumite criterii, o explicare a acestora, precum „creștere”, „valoare”, sau „dividende mari”;
            
         
               (d)
            
            
               dacă se utilizează tehnici specifice de administrare a activelor, printre care se pot număra acoperirea împotriva riscurilor, arbitrajul sau efectul de levier, o explicare în termeni simpli a factorilor de la care se așteaptă să determine performanța OPCVM-ului;
            
         
               (e)
            
            
               dacă impactul costurilor de tranzacționare a portofoliului asupra profiturilor ar putea fi important datorită strategiei adoptate de OPCVM, o declarație în acest sens din care să reiasă în mod clar că aceste costuri de tranzacționare a portofoliului se plătesc din activele fondului în plus față de comisioanele și cheltuielile stabilite la secțiunea 3 din acest capitol.
            
         
               (f)
            
            
               dacă în prospect sau în orice alt material publicitar se indică o durată minimă recomandată de deținere a titlurilor de participare ale OPCVM-ului, sau dacă se indică că o durată minimă de deținere este un element esențial al strategiei de investiții, o declarație cu următorul conținut:
            
         
      „Recomandare: acest fond nu este recomandat investitorilor care doresc să își retragă banii în termen de [perioada de timp]”.
   
   (3)   informațiile furnizate în temeiul alineatelor (1) și (2) trebuie să facă diferența între categoriile mari de investiții vizate la alineatul (1) literele (a) și (c) și alineatul (2) litera (a) și abordarea care trebuie adoptată de o societate de administrare raportat la aceste investiții vizată la alineatul (1) litera (d) și alineatul (2) literele (b), (c) și (d).
   (4)   Secțiunea „Obiective și politica de investiții” din documentul cu informații cheie destinate investitorilor poate conține și alte elemente în afara celor enumerate la alineatul (2), inclusiv descrierea strategie de investiții a OPCVM-ului, în cazul în care aceste elemente sunt necesare pentru a descrie în mod corespunzător obiectivele și politica de investiții a OPCVM-ului.
   SECŢIUNEA 2
   Profilul de risc şi de randament al investiţiei
   Articolul 8
   Explicarea riscurilor și randamentelor potențiale, inclusiv utilizarea unui indicator
   (1)   Secțiunea „Profilul de risc și de randament al investiției” din documentul cu informații cheie destinate investitorilor trebuie să conțină un indicator sintetic completat cu:
   
               (a)
            
            
               o explicație a indicatorului și a principalelor sale limite;
            
         
               (b)
            
            
               o explicație a riscurilor celor mai importante pentru OPCVM care nu sunt reflectate în mod adecvat de indicatorul sintetic.
            
         (2)   Indicatorul sintetic menționat la alineatul (1) ia forma unei serii de categorii plasate pe o scară numerică, fiecare OPCVM fiind clasat într-una din categorii. Prezentarea indicatorului sintetic trebuie să respecte cerințele din anexa I.
   (3)   Calculul indicatorului sintetic menționat la alineatul (1), precum și revizuirile ulterioare ale acestuia, trebuie documentate în mod corespunzător.
   Societățile de administrare trebuie să țină evidența acestor calcule pentru o perioadă de cel puțin cinci ani. În cazul fondurilor structurate, această perioadă se extinde la cinci ani după scadență.
   (4)   Explicațiile menționate la alineatul (1) litera (a) trebuie să conțină următoarele informații:
   
               (a)
            
            
               o declarație indicând că informațiile istorice utilizate la calcularea indicatorului sintetic ar putea să nu reprezinte o indicație fiabilă cu privire la profilul de risc viitor al OPCVM-ului;
            
         
               (b)
            
            
               o declarație indicând că nu este sigur că se va menține categoria de risc și randament indicată și că clasamentul OPCVM-ului se poate modifica în timp;
            
         
               (c)
            
            
               o declarație precizând că cea mai joasă categorie nu înseamnă investiție fără risc;
            
         
               (d)
            
            
               o explicație scurtă a motivului pentru care OPCVM-ul este clasificat într-o anumită categorie;
            
         
               (e)
            
            
               informații detaliate privind natura, durata și acoperirea asigurată de o eventuală garanție sau protecție a capitalului oferită de OPCVM, inclusiv cu privire la efectele potențiale al răscumpărării de titluri de participare în afara perioadei garantate sau protejate.
            
         (5)   Explicațiile menționate la alineatul (1) litera (b) trebuie să conțină următoarele categorii de risc, în cazul în care acestea sunt importante:
   
               (a)
            
            
               riscul de credit, în cazul în care o parte importantă a investițiilor se realizează în obligațiuni;
            
         
               (b)
            
            
               riscul de lichiditate, în cazul în care o parte importantă a investițiilor se realizează în instrumente financiare, care prin natura lor sunt suficient de lichide, dar care în anumite împrejurări au un nivel relativ scăzut de lichiditate, ce ar putea afecta nivelul riscului de lichiditate al OPCVM-ului per ansamblu;
            
         
               (c)
            
            
               riscul contrapărții, în cazul în care fondul este susținut printr-o garanție de la o terță parte sau în cazul în care riscul de investiții decurge în mare măsură din unul sau mai multe contracte cu o contraparte;
            
         
               (d)
            
            
               riscuri operaționale și riscuri legate de păstrarea activelor în siguranță;
            
         
               (e)
            
            
               impactul tehnicilor financiare menționate la articolul 50 alineatul (1) litera (g) din Directiva 2009/65/CE, precum contracte derivate pe profilul de risc al OPCVM-ului, în cazul în care se utilizează asemenea tehnici pentru a obține, mări sau reduce expunerea la activele suport.
            
         Articolul 9
   Principiile care guvernează identificarea, explicarea și prezentarea riscurilor
   Identificarea și explicarea riscurilor menționată la articolul 8 alineatul (1) litera (b) trebuie să fie coerentă cu procesele interne de identificare, evaluare și monitorizare a riscurilor adoptate de societatea de administrare a OPCVM-ului, conform Directivei 2010/43/UE. În cazul în care o societate de administrare administrează mai multe OPCVM-uri, riscurile trebuie identificate și explicate în mod coerent.
   SECŢIUNEA 3
   Comisioane şi cheltuieli
   Articolul 10
   Prezentarea comisioanelor și a cheltuielilor
   (1)   Secțiunea „Comisioane și cheltuieli” din documentul cu informații cheie destinate investitorilor trebuie să conțină o prezentare a comisioanelor și cheltuielilor sub forma unui tabel, conform anexei II.
   (2)   Tabelul menționat la alineatul (1) trebuie completat în conformitate cu următoarele cerințe:
   
               (a)
            
            
               comisioanele de subscriere și cele de răscumpărare trebuie să reprezinte fiecare procentajul maxim care poate fi dedus din capitalul investit în OPCVM de către investitor;
            
         
               (b)
            
            
               pentru cheltuielile încasate de la OPCVM pe parcursul anului, cunoscute sub denumirea de „cheltuieli curente”, reprezentând cheltuielile anuale și alte plăți luate din activele OPCVM-ului pe parcursul perioadei definite, trebuie să figureze o singură valoare, pe baza cifrelor din anul precedent;
            
         
               (c)
            
            
               în tabel trebuie să se enumere și să se explice toate cheltuielile suportate de OPCVM în anumite condiții și să se indice baza în care sunt calculate aceste cheltuielile și când se aplică acestea.
            
         Articolul 11
   Explicarea comisioanelor și cheltuielilor și o declarație cu privire la importanța acestora
   (1)   Secțiunea „Comisioane și cheltuieli” trebuie să conțină o explicație pentru fiecare comision sau cheltuială menționat în tabel, inclusiv următoarele informații:
   
               (a)
            
            
               în privința comisioanelor de subscriere și de răscumpărare:
               
                           (i)
                        
                        
                           trebuie precizat în mod clar că cifrele indicate reprezintă întotdeauna valori maxime și că s-ar putea ca în anumite cazuri investitorul să plătească mai puțin;
                        
                     
                           (ii)
                        
                        
                           trebuie inclusă o declarație care să precizeze că investitorul poate afla valoarea efectivă a comisioanelor de subscriere și de răscumpărare de la consilierul său financiar sau de la distribuitorul său;
                        
                     
         
               (b)
            
            
               în ceea ce privește „cheltuielile curente” trebuie inclusă o declarație care să precizeze că valoarea cheltuielilor curente se bazează pe cheltuielile din anul trecut, pentru anul care s-a încheiat la [luna/anul] și că această valoare poate varia de la an la an dacă este cazul.
            
         (2)   Secțiunea „Comisioane și cheltuieli” trebuie să conțină o declarație cu privire la importanța comisioanelor și cheltuielilor care să indice în mod clar că comisioanele plătite de un investitor sunt utilizate pentru a acoperi cheltuielile de funcționare la OPCVM-ului, inclusiv cheltuielile de comercializare și distribuire a titlurilor OPCVM-ului și că aceste comisioane și cheltuieli reduc creșterea potențială a investiției.
   Articolul 12
   Cerințe suplimentare
   (1)   Toate elementele structurii de comisioane și cheltuieli trebuie prezentate cât mai clar posibil, pentru a permite investitorilor să evalueze impactul combinat al comisioanelor și cheltuielilor.
   (2)   În cazul în care impactul asupra randamentului al costurilor de tranzacționare aferente portofoliului s-ar putea să fie important datorită strategiei adoptate de OPCVM, acest lucru trebuie precizat în secțiunea „Obiective și politica de investiții”, conform articolului 7 alineatul (2) litera (e).
   (3)   Comisioanele de performanță trebuie indicate în conformitate cu articolul 10 alineatul (2) litera (c). Valoarea comisioanelor de performanță percepute în ultimul an financiar al OPCVM-ului trebuie indicată sub formă de procentaj.
   Articolul 13
   Cazuri speciale
   (1)   În cazul în care un nou OPCVM nu poate respecta cerințele articolului 10 alineatul (2) litera (b) și ale articolului 11 alineatul (1) litera (b), cheltuielile curente sunt estimate pe baza cheltuielilor totale estimate.
   (2)   Alineatul (1) nu se aplică în următoarele cazuri:
   
               (a)
            
            
               pentru fondurile care aplică un comision fix care include toate cheltuielile, caz în care trebuie indicată valoare acestuia;
            
         
               (b)
            
            
               pentru fondurile care fixează un plafon sau o valoare maximă care poate fi percepută, caz în care trebuie indicată această valoare atâta timp cât societatea de administrare se angajează să respecte cifrele publicate și să suporte toate costurile care ar antrena depășirea acesteia.
            
         Articolul 14
   Trimiteri
   Secțiunea „Comisioane și cheltuieli” conține, dacă este cazul, trimiteri la părțile din prospectul OPCVM-ului în care se pot afla mai multe informații despre comisioane și cheltuieli, inclusiv despre comisioanele de performanță și modalitatea lor de calcul.
   SECŢIUNEA 4
   Performanțe anterioare
   Articolul 15
   Prezentarea performanțelor anterioare
   (1)   Informațiile despre performanțele anterioare ale OPCVM-ului trebuie prezentate sub formă de grafic bară care să acopere performanța OPCVM-ului în ultimii 10 ani.
   Graficul bară menționat în primul paragraf trebuie să fie destul de mare pentru a fi lizibil, însă nu trebuie să depășească în nici un caz jumătate de pagină în documentul cu informații cheie destinate investitorilor.
   (2)   OPCVM-urile având mai puțin de cinci ani calendaristici compleți de existență trebuie să utilizeze o prezentare care să acopere doar ultimii cinci ani.
   (3)   Pentru anii pentru care nu există informații disponibile, graficul rămâne gol, fiind indicată doar data.
   (4)   Pentru OPCVM-urile care nu dispun de informații referitoare la performanță care să acopere un an calendaristic complet, trebuie inclusă o declarație care să explice că nu există suficiente informații care să furnizeze investitorilor indicații cu privire la performanța anterioară.
   (5)   Graficul bară trebuie completat cu declarații bine puse în evidență care:
   
               (a)
            
            
               avertizează cu privire la valoarea sa limitată ca indicator al performanței viitoare;
            
         
               (b)
            
            
               indică succint ce comisioane și taxe au fost incluse sau excluse din calculul performanței anterioare;
            
         
               (c)
            
            
               precizează anul creării fondului;
            
         
               (d)
            
            
               indică moneda în care s-a calculat performanța anterioară.
            
         Cerința de la litera (b) nu se aplică OPCVM-urilor care nu percep comisioane de subscriere și de răscumpărare.
   (6)   Documentul cu informații cheie destinate investitorilor nu trebuie să conțină nicio informație privind performanța anterioară pentru orice parte a anului calendaristic în curs.
   Articolul 16
   Metodologia de calcul a performanței anterioare
   Calculul performanței anterioare trebuie să se bazeze pe valoarea activelor nete ale OPCVM-ului și trebuie să se realizeze pornind de la ipoteza că toate veniturile distribuibile ale fondului au fost reinvestite.
   Articolul 17
   Impactul și tratamentul modificărilor importante
   (1)   În cazul în care apare o modificare importantă a obiectivelor și politicii de investiții în cursul perioadei prezentate în graficul bară menționat la articolul 15, trebuie prezentată în continuare performanța OPCVM-ului anterioară respectivei modificări importante.
   (2)   Perioada anterioară schimbării importante menționate la alineatul (1) trebuie indicată pe graficul bară și trebuie să facă obiectul unui avertisment clar că performanțele au fost obținute în circumstanțe ce nu mai sunt valabile.
   Articolul 18
   Utilizarea unui indice de referință alături de performanța anterioară
   (1)   În cazul în care secțiunea „Obiective și politica de investiții” din documentul cu informații cheie destinate investitorilor face referire la un indice de referință, în grafic, alături de fiecare bară care arată performanța anterioară a OPCVM-ului, trebuie inclusă o bară care să arate evoluția respectivului indice.
   (2)   Pentru OPCVM-urile care nu dispun de informații cu privire la performanțele anterioare pentru perioada cerută de cinci sau zece ani, indicele de referință nu trebuie afișat pentru anii în care OPCVM-ul nu exista încă.
   Articolul 19
   Utilizarea unor informații „simulate” pentru performanțele anterioare
   (1)   Utilizarea unei simulări a performanței pentru perioada pentru care nu există informații disponibile este permisă doar în următoarele situații, cu condiția ca această utilizare să fie corectă, clară și să nu inducă în eroare:
   
               (a)
            
            
               se poate simula performanța unei noi categorii de active ale unui OPCVM sau a unui compartiment de investiții existent pe baza performanței unei alte categorii, cu condiția ca între cele două categorii să nu existe diferențe substanțiale în ceea ce privește proporția lor în activele OPCVM-ului;
            
         
               (b)
            
            
               un OPCVM de tip „feeder” poate să își simuleze performanța pe baza performanței OPCVM-ului de tip „master”, cu condiția îndeplinirii uneia din următoarele condiții:
               
                           (i)
                        
                        
                           strategia și obiectivele OPCVM-ului de tip „feeder” nu îi permit acestuia să dețină alte active decât titlurile de participare ale OPCVM-ului de tip „master” și alte active lichide;
                        
                     
                           (ii)
                        
                        
                           caracteristicile OPCVM-ului de tip „feeder” nu diferă în mod semnificativ de caracteristicile OPCVM-ului de tip „master”.
                        
                     
         (2)   În cazurile în care performanța a fost simulată în conformitate cu alineatul (1), acest lucru trebuie indicat în mod clar în graficul bară.
   (3)   Un OPCVM care își schimbă statutul legal dar rămâne stabilit în același stat membru conservă istoricul performanțelor sale doar în cazul în care autoritatea competentă a statului membru estimează în mod rezonabil că modificarea statutului nu va influența performanța OPCVM-ului.
   (4)   În cazul fuziunilor menționate la articolul 2 alineatul (1) litera (p) punctele (i) și (iii) din Directiva 2009/65/CE, în documentul cu informații cheie destinate investitorilor trebuie conservată doar performanța anterioară a OPCVM-ului absorbant.
   SECŢIUNEA 5
   Informaţii practice şi referinţe încrucişate
   Articolul 20
   Conținutul secțiunii „Informații practice”
   (1)   Secțiunea „Informații practice” din documentul cu informații cheie destinate investitorilor trebuie să conțină următoarele informații care interesează investitorii din fiecare stat membru în care este comercializat OPCVM-ul:
   
               (a)
            
            
               denumirea depozitarului;
            
         
               (b)
            
            
               unde și cum se pot obține informații suplimentare despre OPCVM, copii ale prospectului, ale ultimului său raport anual și ale rapoartelor semestriale ulterioare, precizându-se limba (limbile) în care sunt disponibile aceste documente și faptul ca acestea pot fi obținute gratuit;
            
         
               (c)
            
            
               unde și cum se pot obține alte informații practice, inclusiv unde se poate găsi ultimul preț al titlurilor de participare;
            
         
               (d)
            
            
               o declarație care să indice că legislația fiscală a statului membru de origine al OPCVM-ului poate influența situația fiscală personală a investitorului;
            
         
               (e)
            
            
               declarația următoare:
            
         
      „[Introduceți denumirea societății de investiții sau a societății de administrare] nu poate fi considerată responsabilă decât în baza declarațiilor din acest document care induc în eroare sau sunt inexacte și necoerente cu părțile corespondente din prospectul OPCVM-ului.”
   
   (2)   În cazul în care documentul cu informații cheie destinate investitorilor este elaborat pentru un compartiment de investiții al unui OPCVM, secțiunea „Informații practice” trebuie să conțină informațiile menționate la articolul 25 alineatul (2), inclusiv informațiile cu privire la dreptul investitorilor de a schimba compartimentul.
   (3)   Dacă este cazul, în secțiunea „Informații practice” din documentul cu informații cheie destinate investitorilor trebuie să se indice informațiile cerute în conformitate cu articolul 26, referitoare la categoriile de acțiuni disponibile.
   Articolul 21
   Utilizarea referințelor încrucișate la alte surse de informații
   (1)   În documentul cu informații cheie destinate investitorilor pot fi incluse referințe încrucișate la alte surse de informații, inclusiv la prospect și la rapoartele anuale sau semestriale, cu condiția ca toate informațiile de care au nevoie investitorii pentru a înțelege elementele esențiale ale investiției să fie incluse în documentul cu informații cheie destinate investitorilor în sine.
   Se pot face trimiteri încrucișate la site-ul web al OPCVM-ului sau al societății de administrare, inclusiv la secțiunile acestor site-uri în care se regăsesc prospectul și rapoartele periodice.
   (2)   Referințele încrucișate menționate la alineatul (1) trebuie să direcționeze investitorul la secțiunea pertinentă din sursa de informații relevantă. În documentul cu informații cheie destinate investitorilor se pot utiliza mai multe referințe încrucișate, însă numărul lor trebuie să fie cât mai mic.
   SECŢIUNEA 6
   Revizuirea și modificarea documentului cu informații cheie destinate investitorilor
   Articolul 22
   Revizuirea informațiilor cheie destinate investitorilor
   (1)   O societate de administrare sau o societate de investiții trebuie să se asigure că se efectuează revizuirea informațiilor cheie destinate investitorilor cel puțin o dată la douăsprezece luni.
   (2)   Înainte de orice modificare propusă a prospectului, a regulilor fondului sau a actelor constitutive ale societății de investiții trebuie efectuată o revizuire în cazul în care aceste schimbări nu au făcut obiectul revizuirii menționate la alineatul (1).
   (3)   Trebuie realizată o revizuire înainte sau ca urmare a unei modificări considerate importante a informațiilor conținute în documentul cu informații cheie destinate investitorilor.
   Articolul 23
   Publicarea versiunii revizuite
   (1)   În cazul în care o revizuire menționată la articolul 22 indică necesitatea modificării documentului cu informații cheie destinate investitorilor, versiunea revizuită a acestuia trebuie publicată cu promptitudine.
   (2)   În cazul în care o modificare a documentului cu informații cheie destinate investitorilor a fost rezultatul așteptat a unei decizii a societății de administrare, inclusiv modificarea prospectului, a regulilor fondului sau a actelor constitutive ale societății de investiții, versiunea revizuită a documentului cu informații cheie destinate investitorilor trebuie publicată înainte de intrarea în vigoare a modificărilor.
   (3)   Un document cu informații cheie destinate investitorilor cu o prezentare atent revizuită a performanței anterioare a OPCVM-ului trebuie publicată cel târziu la 35 de zile lucrătoare după data de 31 decembrie a fiecărui an.
   Articolul 24
   Modificări importante ale structurii comisioanelor și cheltuielilor
   (1)   Informațiile cu privire la comisioane și cheltuieli trebuie să reflecte în mod corespunzător orice modificare a structurii acestora ce are drept rezultat o creștere a valorii maxime admisibile a oricărui comision unic plătibil direct de către investitor.
   (2)   În cazul în care „cheltuielile curente” calculate conform articolului 10 alineatul (2) litera (b) nu mai sunt fiabile, societatea de administrare trebuie să facă în schimb o estimare a valorii „cheltuielilor curente”, considerată din motive întemeiate indicativă pentru valoarea care va fi probabil percepută în viitor de la OPCVM.
   Această schimbare a bazei de calcul trebuie indicată prin următoarea declarație:
   „Valoarea indicată a cheltuielilor curente reprezintă o estimare a cheltuielilor. [Introduceți o scurtă explicație a motivelor utilizării unei estimări mai degrabă decât a unei valori ex-post.] Raportul anual al OPCVM-ului pentru fiecare an financiar va conține informații detaliate cu privire la cheltuielile exacte efectuate.”
   CAPITOLUL IV
   STRUCTURI SPECIALE ALE OPCVM-URILOR
   SECŢIUNEA 1
   Compartimente de investiţii
   Articolul 25
   Compartimente de investiții
   (1)   În cazul în care un OPCVM este format din două sau mai multe compartimente de investiții, trebuie elaborat un document cu informații cheie destinate investitorilor pentru fiecare compartiment în parte.
   (2)   Fiecare document cu informații cheie destinate investitorilor menționat la alineatul (1) trebuie să conțină în cadrul secțiunii „Informații practice” următoarele informații:
   
               (a)
            
            
               faptul că documentul cu informații cheie destinate investitorilor descrie un compartiment al OPCVM-ului, și, dacă este cazul, faptul că prospectul și rapoartele periodice sunt elaborate pentru întregul OPCVM identificat la începutul documentului cu informații cheie destinate investitorilor;
            
         
               (b)
            
            
               dacă activele și pasivele fiecărui compartiment sunt separate sau nu prin lege și cum ar putea să afecteze acest fapt investitorii;
            
         
               (c)
            
            
               dacă investitorul are dreptul de a preschimba investiția sa în titlurile de participare ale unui compartiment în titluri de participare ale celuilalt compartiment și în caz afirmativ unde se pot obține informații despre modul în care se poate exercita acest drept.
            
         (3)   În cazul în care o societate de administrare stabilește un comision pentru a preschimba titlurile de participare ale investitorului în conformitate cu alineatul (2) litera (c) și dacă acest comision diferă de comisionul normal aplicat la cumpărarea sau vânzarea titlurilor de participare, acest comision trebuie indicat separat în secțiunea „Comisioane și cheltuieli” din documentul cu informații cheie destinate investitorilor.
   SECŢIUNEA 2
   Categorii de acţiuni
   Articolul 26
   Documentul cu informații cheie destinate investitorilor pentru categorii de acțiuni
   (1)   În cazul în care un OPCVM este format din mai multe categorii de titluri de participare sau acțiuni, trebuie elaborat un document cu informații cheie destinate investitorilor pentru fiecare clasă de titluri de participare sau acțiuni.
   (2)   Informațiile cheie destinate investitorilor relevante pentru două sau mai multe categorii din același OPCVM pot fi combinate într-un singur document cu informații cheie destinate investitorilor cu condiția ca documentul rezultant să respecte în întregime toate cerințele stabilite în capitolul II secțiunea 2, inclusiv cele referitoare la mărimea documentului.
   (3)   Societatea de administrare poate alege o categorie care să reprezinte una sau mai multe categorii ale OPCVM-ului, cu condiția ca alegerea să fie corectă, clară și să nu inducă în eroare investitorii potențiali ai celorlalte categorii. În acest caz secțiunea „Profilul de risc și de randament al investiției” din documentul cu informații cheie destinate investitorilor trebuie să conțină o descriere a riscurilor importante aplicabile oricăreia dintre celelalte categorii reprezentate. Documentul cu informații cheie destinate investitorilor bazat pe categoria reprezentativă poate fi furnizat investitorilor din celelalte categorii.
   (4)   Nu se pot combina categorii diferite pentru a forma o categorie reprezentativă compozită în sensul alineatului (3).
   (5)   Societatea de administrare trebuie să țină evidența categoriilor care sunt reprezentate de categoria reprezentativă menționată la alineatul (3) și a motivelor care justifică această alegere.
   Articolul 27
   Secțiunea „Informații practice”
   Atunci când este cazul, secțiunea „Informații practice” din documentul cu informații cheie destinate investitorilor trebuie completată cu indicarea categoriei care a fost selecționată ca fiind reprezentativă, utilizând termenul prin care această categorie este desemnată în prospectul OPCVM-ului.
   Respectiva secțiune trebuie să indice și de unde pot investitorii să obțină informații despre celelalte categorii ale OPCVM-ului care sunt comercializate în statul lor membru.
   SECŢIUNEA 3
   Fonduri de fonduri
   Articolul 28
   Secțiunea „Obiective și politica de investiții”
   În cazul în care OPCVM-ul investește o parte substanțială a activelor sale în alt OPCVM sau în alte organisme de plasament colectiv în conformitate cu articolul 50 alineatul (1) litera (e) din Directiva 2009/65/CE, descrierea obiectivelor și a politicii de investiții a OPCVM-ului respectiv din documentul cu informații cheie destinate investitorilor trebuie să conțină o scurtă explicație a modului în care urmează a fi selecționate în mod continuu celelalte organisme de plasament colectiv.
   Articolul 29
   Profilul de risc și de randament al investiției
   Explicarea factorilor de risc menționată la articolul 8 alineatul (1) litera (b) trebuie să țină seama de riscurile prezentate de fiecare organism de plasament colectiv în care se investește, în măsura în care aceste riscuri pot fi importante pentru OPCVM în ansamblul său.
   Articolul 30
   Secțiunea „Comisioane și cheltuieli”
   Descrierea comisioanelor și cheltuielilor trebuie să țină seama de toate cheltuielile pe care le va suporta OPCVM-ul în calitatea de investitor în organismele de plasament colectiv în care investește. Mai precis, toate comisioanele de subscriere și de rambursare, precum și cheltuielile curente percepute de organismele de plasament colectiv în care se investește trebuie să se reflecte în calcularea de către OPCVM a propriilor cheltuieli curente.
   SECŢIUNEA 4
   OPCVM-uri de tip „feeder”
   Articolul 31
   Secțiunea „Obiective și politica de investiții”
   (1)   Documentul cu informații cheie destinate investitorilor al unui OPCVM de tip „feeder”, așa cum este definit la articolul 58 din Directiva 2009/65/CE, trebuie să conțină în descrierea obiectivelor și a politicii de investiții informații despre proporția activelor OPCVM-ului de tip „feeder” care sunt investite în OPCVM-ul de tip „master”.
   (2)   Trebuie să existe și o descriere a obiectivelor și a politicii de investiții a OPCVM-ului de tip „master”, completată după caz de una din următoarele:
   
               (i)
            
            
               o precizare că randamentul investiției OPCVM-ului de tip „feeder” va fi similar celui al OPCVM-ului de tip „master”; sau
            
         
               (ii)
            
            
               o explicare a motivelor pentru care randamentul investiției în OPCVM-ul de tip „feeder” poate fi diferit de cel al OPCVM-ului de tip „master” și în ce constau eventualele diferențe.
            
         Articolul 32
   Secțiunea „Profilul de risc și de randament al investiției”
   (1)   În cazul în care profilul de risc și de randament al OPCVM-ului de tip „feeder” diferă în mod substanțial de cel al OPCVM-ului de tip „master”, acest fapt, precum și motivele lui, trebuie explicate în secțiunea „Profilul de risc și de randament al investiției” din documentul cu informații cheie destinate investitorilor.
   (2)   Orice risc de lichiditate, precum și relația dintre acordurile de subscriere și răscumpărare pentru OPCVM-ul de tip „feeder” și OPCVM-ul de tip „master” trebuie explicate în secțiunea „Profilul de risc și de randament al investiției” din documentul cu informații cheie destinate investitorilor.
   Articolul 33
   Secțiunea „Comisioane și cheltuieli”
   Secțiunea „Comisioane și cheltuieli” din documentul cu informații cheie destinate investitorilor trebuie să acopere atât costurile investirii în OPCVM-ul de tip „feeder”, cât și comisioanele sau cheltuielile pe care OPCVM-ul de tip „master” le poate de factura OPCVM-ului de tip „feeder”.
   În plus, cheltuielile curente ale OPCVM-ului de tip „feeder” trebuie să combine costurile OPCVM-ului de tip „feeder” și cele ale OPCVM-ului de tip „master”.
   Articolul 34
   Secțiunea „Informații practice”
   (1)   Documentul cu informații cheie destinate investitorilor pentru un OPCVM de tip „feeder” trebuie să conțină în secțiunea „Informații practice” informații specifice OPCVM-ului de tip „feeder”.
   (2)   Informațiile menționate la alineatul (1) trebuie să conțină:
   
               (a)
            
            
               o declarație care să indice că prospectul, documentul cu informații cheie destinate investitorilor și rapoartele și conturile periodice ale OPCVM-ului de tip „master” sunt puse la dispoziția investitorilor în OPCVM-ul de tip „feeder” la cererea acestora, modalitățile de obținere a acestora și limba (limbile) în care sunt disponibile;
            
         
               (b)
            
            
               dacă elementele enumerate la litera (a) sunt disponibile numai pe hârtie sau și pe alt tip de suport durabil și dacă se percep taxe pentru elementele care nu fac obiectul expedierii gratuite în conformitate cu articolul 63 alineatul (5) din directiva 2009/65/CE;
            
         
               (c)
            
            
               în cazul în care OPCVM-ul de tip „master” nu este stabilit în același stat membru ca OPCVM-ul de tip „feeder”, iar acest lucru ar putea afecta tratamentul fiscal al OPCVM-ului de tip „feeder”, o declarație în acest sens.
            
         Articolul 35
   Performanțe anterioare
   (1)   Prezentarea performanțelor anterioare în documentul cu informații cheie destinate investitorilor al OPCVM-ului de tip „feeder” trebuie să se refere în mod specific la OPCVM-ul de tip „feeder” și nu să reproducă performanțele anterioare ale OPCVM-ului de tip „master”.
   (2)   Alineatul (1) nu se aplică:
   
               (a)
            
            
               în cazul în care OPCVM-ul de tip „feeder” prezintă performanțele anterioare ale OPCVM-ului de tip „master” ca valoare de referință; sau
            
         
               (b)
            
            
               în cazul în care OPCVM-ul de tip „feeder” a fost lansat ca OPCVM de tip „feeder” ulterior OPCVM-ului de tip „master”, iar condițiile de la articolul 19 sunt îndeplinite și pentru anii anteriori existenței OPCVM-ului de tip „feeder” se indică performanțe simulate pe baza performanțelor anterioare ale OPCVM-ului de tip „master”; sau
            
         
               (c)
            
            
               în cazul în care OPCVM-ul de tip „feeder” are performanțe anterioare datei de la care a început să opereze ca OPCVM de tip „feeder”, aceste performanțe fiind conservate în graficul bară pentru anii în cauză, modificările importante fiind indicate conform prevederilor articolului 17 alineatul (2).
            
         SECŢIUNEA 5
   OPCVM-uri structurate
   Articolul 36
   Scenarii de performanță
   (1)   Documentul cu informații cheie destinate investitorilor pentru OPCVM-urile structurate nu conține secțiunea „Performanțe anterioare”.
   În sensul prezentei secțiuni, OPCVM-urile structurate trebuie înțelese ca OPCVM-uri care plătesc investitorilor, la anumite date predeterminate, o sumă al cărei calcul se bazează pe un algoritm și care este legată de performanța sau de evoluția prețurilor sau de alte condiții legate de active financiare, indici sau portofolii de referință sau OPCVM-uri cu caracteristici similare.
   (2)   În cazul OPCVM-urilor structurate, secțiunea „Obiective și politica de investiții” din documentul cu informații cheie destinate investitorilor trebuie să conțină explicații cu privire la modul de aplicare al formulei și modul de calcul al sumei plătibile.
   (3)   Explicațiile menționate la alineatul (2) trebuie însoțite de un exemplu care să pună în evidență cel puțin trei scenarii referitoare la performanța potențială a OPCVM-ului. Scenariile trebuie alese astfel încât să arate în ce circumstanțe formula poate genera pentru investitor randamente mici, medii sau mari, inclusiv randamente negative dacă este cazul.
   (4)   Scenariile menționate la alineatul (3) trebuie să permită investitorului să înțeleagă pe deplin toate efectele mecanismului de calcul al formulei.
   Acestea trebuie prezentate într-o manieră corectă și clară care să nu inducă în eroare și să fie pe înțelesul investitorilor mici şi medii. În special, acestea nu trebuie să sporească în mod artificial importanța performanței finale a OPCVM-ului.
   (5)   Scenariile menționate la alineatul (3) trebuie să se bazeze pe ipoteze rezonabile și prudente referitoare la condițiile viitoare de piață și la evoluția prețurilor.
   Însă, de fiecare dată când formula expune investitorii la riscul de a suferi pierderi importante, cum ar fi o garanție de capital care nu funcționează decât în anumite condiții, aceste pierderi trebuie exemplificate în mod corespunzător, chiar dacă probabilitatea condițiilor de piață care ar genera aceste pierderi este mică.
   (6)   Scenariile menționate la alineatul (3) trebuie să fie însoțite de o declarație indicând că acestea sunt exemple incluse doar pentru a ilustra formula și nu reprezintă o prognoză a ceea ce s-ar putea întâmpla. Trebuie precizat în mod clar că este posibil ca scenariile să nu aibă aceeași probabilitate de realizare.
   Articolul 37
   Dimensiunea
   Documentul cu informații cheie destinate investitorilor pentru OPCVM-urile structurate nu trebuie să depășească trei pagini format A4 atunci când este imprimat.
   CAPITOLUL V
   SUPORTUL DURABIL
   Articolul 38
   Condiții care se aplică la furnizarea documentului cu informații cheie destinate investitorilor sau a prospectului pe un suport durabil, altul decât hârtia, sau prin intermediul unui site web
   (1)   Dacă, în sensul Directivei 2009/65/CE, documentul cu informații cheie destinate investitorilor sau prospectul urmează să fie furnizat investitorilor utilizând un suport durabil, altul decât hârtia, trebuie îndeplinite următoarele condiții:
   
               (a)
            
            
               furnizarea documentului cu informații cheie destinate investitorilor sau a prospectului utilizând un astfel de mediu durabil este corespunzătoare contextului în care se desfășoară sau urmează să se desfășoare afacerile între societatea de administrare și investitor; și
            
         
               (b)
            
            
               persoana căreia i se furnizează documentul cu informații cheie destinate investitorilor sau prospectul alege în mod expres furnizarea acestora pe alt suport durabil atunci când are posibilitatea de a alege între informații pe suport de hârtie și informații pe alt suport durabil.
            
         (2)   În cazul în care documentul cu informații cheie destinate investitorilor sau prospectul urmează să fie furnizat prin intermediul unui site web, iar informațiile respective nu se adresează personal investitorului, trebuie îndeplinite și următoarele condiții:
   
               (a)
            
            
               furnizarea informațiilor respective pe suportul respectiv este adaptată contextului în care se desfășoară sau urmează să se desfășoare afacerile între societatea de administrare și investitor;
            
         
               (b)
            
            
               investitorul trebuie să fie de acord în mod expres cu furnizarea informațiilor în cauză în formatul respectiv;
            
         
               (c)
            
            
               investitorul trebuie să i se notifice pe cale electronică adresa site-ului web și locul de pe site în care se pot regăsi informațiile;
            
         
               (d)
            
            
               informațiile trebuie să fie la zi;
            
         
               (e)
            
            
               informațiile trebuie să fie accesibile permanent prin intermediul site-ului web pe toată perioada care este în mod rezonabil necesară clientului pentru a le studia.
            
         (3)   În sensul prezentului articol, furnizarea de informații prin intermediul comunicării electronice se consideră adaptată contextului în care se desfășoară sau urmează să se desfășoare afacerile între societatea de administrare și investitor în cazul în care există dovezi că respectivul investitor are acces nelimitat la Internet. Dovada se poate face prin furnizarea de către investitor a unei adrese de e-mail pentru derularea afacerii respective.
   CAPITOLUL VI
   DISPOZIŢII FINALE
   Articolul 39
   Intrarea în vigoare
   (1)   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   (2)   Prezentul regulament se aplică de la 1 iulie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 iulie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 32.
   
      (2)  A se vedea pagina 42 din prezentul Jurnal Oficial.
   
      (3)  JO L 145, 30.4.2004, p. 1.
   
      (4)  JO L 241, 2.9.2006, p. 26.
   
      (5)  JO L 25, 29.1.2009, p. 18.
   
      ANEXA I
      CERINŢE LEGATE DE PREZENTAREA INDICATORULUI SINTETIC
      1.   Indicatorul sintetic trebuie să clasifice fondurile pe o scară de la 1 la 7 pe baza performanțelor trecute în materie de volatilitate.
      2.   Scara trebuie să se prezinte sub forma unei succesiuni de categorii identificate prin numere întregi în ordine crescătoare de la 1 la 7, plecând de la stânga spre dreapta, reprezentând nivelurile de risc și randament, de la cel mai mic la cel mai mare.
      3.   Trebuie precizat în mod clar pe scară că riscul mai mic atrage după sine randament potențial mai mic, iar riscul mai mare atrage după sine randament potențial mai mare.
      4.   Categoria în care intră OPCVM-ul trebuie indicată în mod clar.
      5.   Nu se utilizează culori pentru a face distincție între elementele plasate pe scară.
   
   
      ANEXA II
      PREZENTAREA COMISIOANELOR ŞI CHELTUIELILOR
      Comisioanele și cheltuielile trebuie prezentate sub forma unui tabel structurat în felul următor:
      
                  Comision unic perceput înainte sau după ce investiți
               
            
                  
                     Comision de subscriere
                  
                  
                     Comision de răscumpărare
                  
               
               
                  [] %
                  [] %
               
            
                  Aceasta este suma maximă care poate fi dedusă din banii dumneavoastră [înainte de a fi investiți] [înainte de plata profitului generat de investiția dumneavoastră]
               
            
                  Comisioane percepute din fond pe parcursul anului
               
            
                  
                     Cheltuieli curente
                  
               
               
                  [] %
               
            
                  Comisioane percepute din fond în anumite condiții
               
            
                  
                     Comision de performanță
                  
               
               
                  [] % pe an din profitul pe care fondul îl realizează peste indicele de referință pentru aceste comisioane [introduceți denumirea indicelui de referință]
               
            
                  —
               
               
                  Trebuie indicat un procentaj pentru fiecare comision sau cheltuială.
               
            
                  —
               
               
                  În cazul comisioanelor de performanță, valoarea percepută în ultimul an financiar al OPCVM-ului trebuie indicată sub formă de procentaj.
               
            
   
      ANEXA III
      PREZENTAREA INFORMAŢIILOR REFERITOARE LA PERFORMANŢELE ANTERIOARE
      Graficul bară care prezintă performanțele anterioare trebuie să respecte următoarele criterii:
      
                  1.
               
               
                  scara ordonatei Y pe graficul bară trebuie să fie liniară, nu logaritmică;
               
            
                  2.
               
               
                  scara trebuie adaptată la dimensiunea barelor și nu trebuie să comprime barele astfel încât fluctuația randamentelor să fie mai greu de înțeles;
               
            
                  3.
               
               
                  abscisa X trebuie să plece de la nivelul de performanță 0 %;
               
            
                  4.
               
               
                  fiecărei bare i se adaugă o legendă care indică randamentul obținut în procente;
               
            
                  5.
               
               
                  cifrele referitoare la performanța anterioară trebuie rotunjite la o zecimală.